Den Gamle By har fået penge til at bygge et motorkompagni. Bilerne er hjemme, men nu skal interiøret findes.

Annonce

Har du en gammel aftrækker, gearbåndssnittetang, dæk eller slanger - eller noget helt andet gammelt værktøj og lignende, som man brugte på et værksted i 1927, så hører Den Gamle By meget gerne fra dig.

Museet har nemlig fået en bevilling fra CAC fonden og kan derfor indrette Motor Compagniet fra 1920'erne. Bilerne er i hus, men interiøret mangler. Og derfor beder Den Gamle By om hjælp til at finde genstande til værkstedet.

Har du noget, eller kender du en der har, hører Peter Bjerrum på prb@dengamleby.dk meget gerne fra dig - helst med vedhæftet billede.

Det skriver Den Gamle By i et opslag på Facebook, der på bare et døgn har fået 436 likes og 225 delinger af brugerne.

Autoforhandlerens udstilling og værksted kommer til at ligge i en ny bygning, inspireret af Hillerød Motor Co's bygning fra 1927, men i et baghus og baggård til et af de eksisterende huse i Den Gamle By.

Der bliver plads til tre biler og et værksted, hvor museets gæster kan se filebænk, gamle motorer, bildele - og hvad der ellers hører sig til i et værksted fra dengang.

Motorkompagniet bygges som led i en større udvidelse af 1927-kvarteret, som også rummer bl.a. isenkræmmer, boghandel, et Schous' Sæbehus og en telefoncentral.